《书愤》
清代·王拯

吾皇承金瓯，圣智神清明。百工思亮弼，四海观升平。

如何峤西县，黄巾起微民。元年辛亥春，我从丞相行。

六月朔四日，桂州入元旌。是日贼返走，中平还紫荆。

震威千里外，追逐可成禽。况我有前覆，象州曾驻兵。

何为金鸡战，偏师匿州城。大令敢辄挠，诸军乱旗枪。

是时向与乌，威声犹埒勍。两军相先后，及贼青山坪。

一战贼负嵎，恃险螳臂摚。双髻矗后户，宣墟厂前庭。

十日猪崽夺，蝥弧夜先登。将军落天上，卷甲势岂停。

悖哉都护谁，不鼓从而钲。花雷走群凶，风门奋空霆。

宣墟贼为巢，四围踞溪塍。围师岂不周，向后乌前营。

半月又蹉跎，孔村惜虚声。自兹乌向隙，贼逸由双鹏。

乌南又三匝，北师气徒增。官村怒焚舟，一蹶愤且婴。

贼得徜徉去，濛州踏堑坑。南师逡巡及，涂詈闻蚩儜。

桂林时已震，先出魁与莹。蠢兹弹丸邑，贼备原可乘。

其如南北师，弃甲同执冰。从容贼沟垒，弥月经营成。

王怒始赫然，帅旗肃亲征。师行百里驻，都荔息抢攘。

十月日将晡，军门来渥赪。病余走伛偻，一旅请南荆。

中枢夜集议，诘旦军为惊。果然孟明将，指挥藐鲵鳄。

一战龙潭复，再接横岭清。飞腾十三捷，万众欢雷鸣。

奈彼负固力，岂能徒搏胜。中军愤且前，见贼贼愈轻。

况令南北师，转益水火争。群旅又募充，如蜩螗沸羹。

待彼窜而击，斯言岂无徵。矧当积月雨，贼已空瓶罂。

攻坚讵弗力，铤险殊未惩。二月始生魄，龙寮夜开扃。

三伏计已虚，追击犹当能。古束尾而及，贼尸戮如京。

前徒虽出险，荒缴失仓庱。我复两翼前，张刘若张罾。

谁令雾雨中，山蹊鼓而升。兵家有死地，大覆蛮山陉。

坐看釜中鱼，又成跋尾鲸。一朝殁四镇，残卒归伶俜。

回忆夏洞泉，惨伤流血声。三日仅收合，恍然如醉醒。

时危众说进，决策将谁凭。扶荔幸先著，孤城据危倾。

吾师甫成列，贼至前绥迎。荔水一交戈，贼徒西北并。

榕城谁备御，仓猝儿倒绷。咄哉将军宠，间道穷郊坰。

崎岖龙西路，雨夜杂徒乘。免胄及国门，群呼闻角崩。

须臾贼麇至，叫啸万目瞠。至今桂之人，援师疑神灵。

守攻一月余，癸水流臊腥。亦有江郎师，水东来结堋。

贼谋始大绌，宵遁复牵绳。城中卧王罴，久矣病莫兴。

谁令追师弱，戏若驱群蝇。五月湘源哭，孤城惨零丁。

小坚大之破，讵尔沟壑经。乃我万师及，城中火荧荧。

蓑衣渡头船，蹙若亡穴鼮。东方天马空，鲛鳄又沧溟。

此贼最狼狈，饥飏折翅鹰。潇江阻夏涨，有庳乃虚承。

经岁说边防，楚山空崚嶒。粤师虽踵及，疲敝亦可矜。

三月营道师，围攻如缺甍。秋来健隼翮，肉佽重骞腾。

郴桂路千余，寸尺多锋硎。指挥傥如意，火炎畀螣螟。

跋前而疐后，手足胡凌兢。八月围星沙，分军贼渠狞。

妙高一峰踞，群咻聚蚋𧋁。能湘十万家，比屋明宵镫。

谁知完玉壁，犹藉将也荣。岳麓对江出，客来话图经。

围师又一阙，贼走众目瞠。自此势成逆，高原逸奔𪋔。

可怜师楚粤，千万费水衡。两月忆城中，日夕雷霆轰。

归来性命得，忍复思凶凌。江汉几波涛，霍庐悉荆榛。

长江千里翻，石城百雉倾。吴头楚尾地，三载废犁耕。

渡河万貙豹，间关乃邢洺。妖氛数翕曶，鬼发尽鬅鬙。

祸难斯云极，青天谁可擎。去年秋风利，戈船闻结矰。

巴丘始微蹶，吨鄂旋峥嵘。直下收蕲黄，居然高屋瓴。

莽苍列城复，飞扬残箨零。快哉师墨绖，此举何觥觥。

湓浦及春早，江波暂洄渟。况当沪渎还，黔池亦波澄。

急羽海中到，威声传楚庭。河北又叠捷，连镳剪枭翎。

林李两贼颅，西街正天刑。擒渠扫其穴，功孰秺侯京。

又彼夹江壁，戈矛戛砅砰。余皇鼓鼙振，坐拔三山青。

北路既荡平。南师跃儜伧。瓜扬兴版闸，徽黟整垣闳。

忆从军事来，喜气兹芽萌。人家买香醪，田老蓄肥牲。

朝廷悬上赏，五色备紞纮。乐部习歌曲，八音谱韶韺。

南风忽不竞，一蹶溢瓶甑。建业天下雄，师中谁实丁。

我知眼中白，翘彼粪上英。未见赵括败，几能马谡争。

连城走奔电，万众愁飞萤。坐使江州甲，孤拳徒努晴。

横空长妖焰，瓦缶复砰訇。楼橹既不前，豺狼计环生。

东窥黄石壁，南泛鄱湖蓱。可怜全功失，徘徊星渚舲。

巍巍楚材雄，数月翔湖汀。古来重枢机，一失百殆形。

彼狡计漫出，烬余得炎蒸。鸱张又楚粤，蠕蠢及鄘鄫。

烈士拟上章，孱功当击抨。道途切齿言，害身宜决瘿。

幸叨圣人鉴，褫夺快群憎。颇闻临淮师，壁垒气若烝。

鼓行下襄河，眼空蔑狸狌。芜关又连胜，两载虎穴凭。

湖内重结束，横戈酹宫亭。乾坤大斡旋，拭目数豪英。

余子下自郐，因人本硁硁。鲰生更无聊，𡸅匣惭青萍。

傥其燕然勒，犹得横吹赓。何时奋突管，洒墨十丈珉。

论功罪亦诛，若能逃刺鲸。

作者简介：（1815—1876）清广西马平人，初名锡振，以服膺宋包拯，改名拯，字定甫，号少鹤。道光二十一年进士，授户部主事，官至通政使。同治时屡疏论军事形势及善后之难。工古文，常与梅曾亮相切磋，所作渊雅古茂，为世所重。有《龙壁山房文集》。